साथ काम करने के बाद नजरिया बदला; हुमा के ऑनस्क्रीन पति बने हैं शारिब
Bollywood Actor Sharib Hashmi Exclusive Interview; Speaks About His Upcoming Movie With Huma Qureshi. द फैमिली मैन और असुर जैसी वेब सीरीज में दिखे चुके एक्टर शारिब हाशमी अब हुमा कुरैशी के साथ फिल्म ‘तरला’ में नजर आएंगे। शारिब इसमें मेल लीड में और हुमा कुरैशी उनकी पत्नी तरला का किरदार निभाते नजर आएंगी
द फैमिली मैन और असुर जैसी वेब सीरीज में दिखे चुके एक्टर शारिब हाशमी अब हुमा कुरैशी के साथ फिल्म ‘तरला’ में नजर आएंगे। शारिब इसमें मेल लीड में और हुमा कुरैशी उनकी पत्नी तरला का किरदार निभाते नजर आएंगी। उन्होंने हुमा कुरैशी के साथ काम करने का अनुभव शेयर किया है।
शारिब ने कहा- मुझे पहले लगा था कि हुमा कुरैशी थोड़ी खडूस होंगी, क्योंकि वे बड़ी पर्सनैलिटी हैं। वे बड़ी स्टार हैं और मैं छोटा-मोटा एक्टर हूं। साथ में काम करेंगे, तब पता नहीं कैसा व्यवहार करेंगी। लेकिन जब हमने साथ में काम करना शुरू किया, तब वे बहुत प्यारी इंसान लगीं।
मुझे पहले लगा कि हुमा कुरैशी खडूस होंगी
शारिब ने हुमा कुरैशी के बारे में बात करते हुए कहा- हुमा ने फिल्म में बतौर एक्टर अपना 100% दिया है और बतौर को-एक्टर 200% मुझे सपोर्ट किया है। उन्होंने आउट ऑफ वे जाकर मेरी मदद की है। पहले वे मुझे खडूस लगी थीं, लेकिन उनके साथ काम करके मेरा नजरिया बदल गया।
लोगों के साथ घुलने-मिलने की उनकी खूबी मुझे बहुत अच्छी लगी। शूट के दौरान अपने संघर्ष और पर्सनल मेमोरीज को लेकर काफी बातें होती थीं। मैंने उनसे बहुत कनेक्ट किया। शूटिंग के समय हर दिन उनके साथ बॉन्ड बढ़ता गया, जो फिल्म में ऑनस्क्रीन नजर आएगा।
काफी वक्त बाद लीड रोल कर रहा हूं-शारिब
फिल्म में शारिब एक मिडिल क्लास हसबैंड का रोल निभा रहे हैं। उन्होंने दैनिक भास्कर के साथ बातचीत में कहा- फिल्म ‘तरला’ में तरला दलाल के पति नलिन दलाल का रोल निभा रहा हूं। मिडिल क्लास हसबैंड का रोल है। वे कैसे अपनी वाइफ तरला को उनकी जर्नी में सपोर्ट करते हैं।
मेरे लिए यह रोल बहुत स्पेशल है, क्योंकि काफी वक्त के बाद मेल लीड रोल में हूं, वो भी में हुमा कुरैशी के पति का किरदार है। इसकी कहानी बड़ी खास और जबरदस्त है। तरला की रेसिपी के बारे में बचपन से सुना है।
उनकी कहानी को दर्शकों तक ला रहे हैं। यह बहुत इंस्पायरिंग और क्यूट कहानी है। मुझे लगता है कि इसे बनाने में जितना मजा आया है, ऑडियंस को देखने में भी उतना ही मजा आएगा।
फिल्म के लिए कम किया 5-7 किलो वजन
शारिब ने आगे कहा- फिल्म में साइन होने के बाद मुझे वजन कम करने के लिए बोला गया, इसलिए कैरेक्टर के लिए 5-7 किलो वजन कम किया। भगवान करे कि किसी की नजर न लगे, पर वजन कम करना होता है तो दो सप्ताह में रिजल्ट सामने आ जाता है। ख्याल नहीं रखता हूं, तब उतनी जल्दी बढ़ भी जाता है।
वजन कम करने के लिए मैंने नाश्ता छोड़ दिया था। दिन में सिर्फ दो वक्त ही खाता था। पहला लंच का खाना दोपहर दो बजे होता था। उसके बाद 8 बजे के आसपास डिनर जल्दी कर लेता था। मुझे मीठा बहुत पसंद है, वो छोड़ना मेरे लिए कठिन रहा।
मजबूरी में सेट पर ही कपड़े चेंज करने पड़े
शारिब ने कहा- मेरा एक ऑफिस का सीक्वेंस था। इसे शूट करने के लिए हमारे पास टाइम बहुत कम था। वहां पर 6 बजे तक ही शूट करने की परमिशन थी और शूट करने के लिए बहुत सारे सीक्वेंस थे। इसके लिए मुझे कपड़े चेंज करने थे। कपड़े चेंज करने के लिए बिल्डिंग से उतर कर वैनिटी में जाऊं, तब तक काफी देर हो जाती।
हमारे पास उतना टाइम नहीं था। ऐसे में सेट पर ही असिस्टेंट लोग घेरा बनाकर खड़े हो जाते थे और मैं वहीं पर कपड़े चेंज कर लेता था। इस तरह दूसरा कपड़ा पहनकर दूसरा सीन किया। इस तरह करके हमने वहीं पर कई बार पैंट-शर्ट चेंज किया।
पहली बार नरेशन सुनकर रो पड़ा
शारिब ने फिल्म के डायरेक्टर पीयूष गुप्ता की बहुत तारीफ की। उन्होंने कहा- पीयूष बहुत सुलझे हुए डायरेक्टर हैं। फिल्म की स्क्रिप्ट भी उन्होंने ही लिखी है। उनसे पहली मुलाकात हुई, तब उन्होंने फिल्म की कहानी सुनाई। कहानी में एक भावुक प्वाइंट आता है, जब उस सीन को पीयूष ने नरेट किया, तब मैं अपने आंसुओं को रोक नहीं पाया।
उनका नरेशन इतना प्यारा और पावरफुल था। ऐसा मेरे साथ कभी किसी नरेशन में नहीं हुआ है कि आंखों से आंसू निकल जाएं। मैंने डायरेक्टर के सामने हाथ जोड़ लिया। मैंने कहा कि ये फिल्म सिर्फ मुझे ही दीजिएगा। इसके लिए आप जो कहेंगे, वह मेहनत करूंगा।
उनका धन्यवाद कि उन्होंने इस रोल के लिए मुझे चुना। उनमें एक्टर से परफॉर्मेंस निकलवाने की कला है। जब सीन समझाते हैं, तब बतौर एक्टर पूरी तरह उसमें डूब जाते हैं। ऐसे में परफॉर्म करना आसान हो जाता है।